Lesersbrief: Daar ís nog goeie SAPD-ledeArgieffoto: Kent Williamson Karin Roux van Crime Scene Cleanup skryf: Dinsdagoggend, 15 Augustus, ry ek op die N4-snelweg van Brits af na Pretoria-Noord. Ek het afgespreek om iemand elfuur by die afrit te ontmoet sodat ek hulle kan help om ŉ toneel skoon te maak. Om eerlik te wees was ek ŉ bietjie onrustig om net langs die pad te stop omdat daar al soveel kere mense ontvoer of motors langs snelweë gekaap is. Vyf minute nadat ek gestop het, hou daar ŉ SAPD-motor agter my stil. My moed sak toe sommer in my skoene. Die vriendelike SAPD-lid vra of alles reg is. Ek verduidelik ek wag vir iemand om my daar te kry. Nee, sê die man, ek moet asseblief onder die brug gaan wag omdat ek langs ŉ oop stuk veld staan en nie veilig is nie. Ek maak toe so … Kan julle glo dat hy ewe vriendelik langs my kom stilhou het en die hele tyd gewag het tot die mense opdaag? Nadat die mense opgedaag het, het hy kom vra of ek nou reg is en of hy maar kan ry. Ek het sy naam gevra en verduidelik dat ek graag met sy bevelvoerder in verbinding wil tree om te sê hoe mooi hy na my gekyk het. Maar hy het net baie verleë gelag en gesê dis regtig nie nodig nie. Ek was skoon uit die veld geslaan! Wys jou net … daar is nog goeie SAPD-lede daar buite wat omgee vir ons en mooi na ons kyk.